מצאנו מאות פועלים יושבים על האדמה בחושך וממתינים לפתיחת הקרוסלות. כרגיל הנשים ישבו ליד הקרוסלות. ברקע נשמעה תפילת המואזין מטולכרם, והרבה ממתינים הצטרפו לתפילה בתוך התור. לאחר התפילה סיפרו לנו כמה ממתינים כי הם עייפים כיוון שיש להם בממוצע רק 4 שעות שינה בלילה כי הם קמים ב-02.00 כדי להגיע למחסום וחוזרים לביתם רק ב- 8 או 9 בערב. היו פועלים שאמרו לנו כי בדרך למחסום אירתאח הם נבדקו במחסומים נוספים - בעינב, בצומת חומש, בכפר ביזריה הנמצא בין חומש לעינב. נוסף לכך יש "מחסומי פתע" של צה"ל. לפי החישוב שלהם הם מבזבזים בממוצע 4 שעות כל יום במחסומים אל - ומ- העבודה בישראל. כשהקרוסלות לא נפתחו ב- 04.30 התקשרתי לטלפון הפרטי של האחראי על המחסום. הוא לא ענה. אך הקרוסלות נפתחו ב- 04.35. הממתינים רצו לשער חיישן המתכות ולאחר מכן שמענו צעקות מתוך המתקן.
בערך ב- 04.52 ראינו פועל מבוגר חוזר מהמתקן כי לא נתנו לו לעבור. הוא סיפר לנו כי בערב הקודם עצרו אותו חיילי מג"ב במחסום ג'בארה ולקחו לו את התשריך. הם אמרו לו שיקבל אותו בבוקר במחסום אירתאח. הוא התקשר למעביד שלו שגר במודיעין והבטיח לבוא לסדר את העניין. הוא המתין למעביד עד 23.00 ליד מחסום ג'בארה. המעביד הגיע ודיבר עם חיילי מג"ב אך לא קיבל את התשריך. חיילי מג"ב אמרו למעביד שהפועל חייב להגיע למחסום אירתאח בבוקר ויקבל שם את התשריך. הוא בא בבוקר לאירתאח אך שלחו אותו חזרה. אמרו לו שעליו לחכות עד פתיחת המת"ק ב 08.00. פועל אחר חזר כי הביא אבטיח קטן ואסרו עליו להכניס אותו. הוא מסר אותו לממתינים בתור וחזר לבדיקות. פועל אחר חזר עם שקית ניילון שקופה שהכילה חצי קילו סוכר. צילמנו זאת. בערך ב 05.10 חזר פועל מבוגר שלקחו לו את התשריך כי המעביד שלו (אצלו עבד שבע שנים) לא שילם מסים. הוא פחד למסור לנו את שמו ושם המעביד. ב 05.16 חזר פועל מבוגר כי המכונה שבודקת את כף היד פסלה אותו. הוא מטולכרם כבן 49 ועובד 20 שנה אצל אותו מעביד בחממות פרחים במושב ניצני עוז. אמרו לו להמתין עד שיפתח המת"ק ב- 08.00 .
פועלים אחדים סיפרו לנו שבמתקן עובדות שלוש בחורות אתיופיות השולחות אותן לבדיקות נוספות בחדרים ומתייחסות אליהן באופן מעליב. הם התלוננו על יחסן המעליב של הבודקות האתיופיות. הבידוק היום היה איטי. פתיחת הקרוסלות הייתה באיחור כנראה בגלל עיכובים בחזרה מחופשת חג השבועות. פועל אחד סיפר כי הייתה לו תרופה בנייר אלומיניום שהפעיל את חיישן המתכות. הבודק חזר ואמר לו להוריד את המעיל. הוא אמר שרואים זאת בשיקוף אך למרות זאת חזרו ודרשו ממנו להוריד את המעיל.
פועל בן 47 מכפר הפלסטיני קאפין ליד קיבוץ מצר בעל מטע זיתים בצד הישראלי של הגדר לא חידשו לו את התסריח (אישור מעבר) לעבודה במטע הזיתים שלו. הוא סיפר שיש לו שישה אחים ורק אחד קיבל תסריח . זה גורם למתחים וחשדנות במשפחה. הוא פנה 6 פעמים לרשויות הפלסטיניות בטול-כרם ונאמר לו שאין תשובה מדוע נשלל ממנו התשריך גדר. פועל אחד חזר כי היו לו שתי שקיות של מלפפונים שהביא כמתנה למעבידו. עד 06.34 עברו רוב הפועלים. מדובר בערך ב- 4000 פועלים. ב- 06.45 הגיע רכב האמר של צה"ל. איש לא ירד ממנו והרכב הסתלק לאחר 5 דקות. בערך ב 07.00 הגיעה מכונית פרטית וארבע פועלי בנין שעובדים באור עקיבא וקיסריה אצל יניב תורג'מן. המעביד סירב לקבלם לעבודה בגלל האיחור. טלפנתי למעביד והסברתי לו שעוכבו בגלל הבידוק ולא באשמתם. המעביד הודה לי באדיבות והסכים לקבלם לעבודה. הפועלים הודו לי. ב 07.20 עזבנו את המתקן.